વેસુ વીઆઈપી રોડ નંદનવન-૨ રેસિડેન્સીમાં રહેતા મૂળ રાજસ્થાનના પિંકેશ પોદ્દારના સાડા અગિયાર વર્ષના પુત્ર હર્ષનું બુધવારે સાંજે ભટાર રોડ પર આવેલાં કાપડિયા હેલ્થ કલબમાં સ્વિમિંગમાં ડૂબી જવાથી મોત થયું હતું. હર્ષને હજુ સુધી બરાબર તરતા આવડતું ન હતું છતાં કોચે તેને એકલો સ્વિમિંગમાં ઉતારી દીધો હતો. દરમિયાન એકાએક હર્ષ પાણીમાં ડૂબવા લાગ્યો હતો અને પોતાની રીતે બચવા માટેના પ્રયત્ન કર્યા હતા. બીજી તરફ હર્ષને ડૂબતો જોઈને તેની માતાએ બુમો પાડી હતી પરંતુ કોચે તેની માતાની બુમો તરફ ધ્યાન પણ આપ્યું ન હતું. બાદમાં હર્ષને તાત્કાલિક બહાર કાઢીને સારવાર માટે સિવિલ હોસ્પિટલમાં લઈ જવાયો હતો. જ્યાં ફરજ પરના તબીબે બાળકને મૃત જાહેર કર્યો હતો.